(4)

Okoliščine, v katerih se proizvodi obravnavajo/ne obravnavajo kot proizvodi, pripravljeni v kompletih za namene zadovoljevanja določene potrebe ali izvajanja določene dejavnosti: (a) Če so izdelki pripravljeni v kompletih kot darila/darilni kompleti (na primer za božič, materinski dan, valentinovo itd.), to samo po sebi še ne pomeni, da so pripravljeni v kompletih za namene zadovoljevanja določene potrebe ali izvajanja določene dejavnosti. To je treba preveriti za vsak primer posebej. Tudi izdelki, pripravljeni v kompletih, ki imajo enako oblikovanje/okrasne motive (če imajo na primer vsi izdelki naslikane rožnate cvetlice), se ne uvrščajo med proizvode, pripravljene v kompletih za prodajo na drobno, razen če so pripravljeni v kompletih za namene zadovoljevanja določene potrebe ali izvajanja določene dejavnosti. Nabor izdelkov, pripravljen v skupni embalaži za prodajo na drobno, ki ga sestavljajo ročna ura, žepni elektronski kalkulator in kemični svinčnik z enakimi okrasnimi motivi, na primer ne predstavlja kompleta v smislu splošnega pravila za razlago 3(b), ker ti izdelki niso pripravljeni v kompletu za namene zadovoljevanja določene potrebe ali izvajanja določene dejavnosti. (b) Izdelki, ki se uporabljajo na istem mestu/v istem okolju, niso nujno izdelki, ki zadovoljujejo določeno potrebo ali izvajajo določeno dejavnost. „Komplet za na plažo“, ki ga sestavljajo torba za na plažo, kopalna brisača in frizbi, na primer ne predstavlja kompleta v smislu splošnega pravila za razlago 3(b). Čeprav se izdelki uporabljajo na plaži, so namenjeni za popolnoma različne dejavnosti (kopanje in igra) in niso med sabo povezani. (c) Če izdelke uporablja določena oseba ali skupina oseb (otroci, osebe z istim poklicem ali konjičkom itd.), to samo po sebi še ne pomeni, da gre za proizvode, pripravljene v kompletih za prodajo na drobno. Še vedno je treba preveriti, ali so pripravljeni v kompletih za namene zadovoljevanja določene potrebe ali izvajanja določene dejavnosti. (d) Kombinacije živil in pijač niso dovoljene, razen za pripravo posamezne jedi. (i) „Komplete“ živil/pijač, katerih sestavine so namenjene za skupno uporabo pri pripravi predpripravljene jedi, obroka ali pijače, je treba uvrstiti v skladu s splošnim pravilom za razlago 3(b). (ii) Vendar pravilo ne zajema naborov izdelkov, pripravljenih v kompletu, ki jih sestavljajo različna živila, žgane pijače ali pijače, ki niso namenjene za skupno uporabo pri pripravi predpripravljene jedi ali obroka ali pijače. Če se izdelki ne uporabljajo skupaj za pripravo predpripravljene jedi ali obroka ali pijače, se ne obravnavajo kot komplet, pri čemer je treba vsak izdelek posebej uvrstiti pod ustrezno tarifno številko. Tako imenovane „božične košare/košare z darili“, ki vsebujejo različne proizvode, kot so sir, vino, šampanjec ali liker, čaj, marmelada, oljčno olje, med, pašteta, začimbe, sadje itd., je na primer treba uvrstiti ločeno. Vendar je treba kombinacijo živil in pijač, ki so namenjeni za pripravo posamezne jedi ali obroka (na primer „komplet za tiramisu“, ki vsebuje sorazmeren delež vina vrste „marsala“ in je namenjen za pripravo tiramisuja), uvrstiti kot komplet v skladu s splošnim pravilom za razlago 3(b). Če pa kombinacija vsebuje izdelke, ki so namenjeni zaužitju kot hrana in pijača, se kljub temu, da so izdelki pripravljeni v kompletu za prodajo na drobno, ne obravnava kot komplet v smislu splošnega pravila za razlago 3(b), ker izdelki ne zadovoljujejo določene potrebe ali izvajajo določene dejavnosti. (iii) Različne vrste pijač/živil in gospodinjskih pripomočkov je treba uvrstiti ločeno, na primer „komplet za kavo“ v plastični embalaži, ki je pripravljen za prodajo na drobno ter ga sestavljajo: — instant prašek za pripravo kave z okusom (aromatiziran), — cimetove palčke, — majhen kovinski strgalnik iz nerjavnega jekla, — kovinska posoda s pokrovom (ki vsebuje prašek za kavo) in — keramična skodelica, je treba uvrstiti glede na različne izdelke pod tarifnimi številkami 2101 (instant prašek za pripravo kave z okusom), 0906 (cimetove palčke), 8205 (majhen kovinski strgalnik), 7323 (kovinska posoda s pokrovom) in 6912 (keramična skodelica). Teh izdelkov ni mogoče obravnavani kot „proizvodov, pripravljenih v kompletih za prodajo na drobno“ v smislu splošnega pravila za razlago 3(b), ker izdelki ne zadovoljujejo določene potrebe ali izvajajo določene dejavnosti (izjava Odbora za carinski zakonik iz junija 2008). Po drugi strani pa se plastičen lonček za enkratno uporabo zanemarljive vrednosti (glej tudi del (B)(III) „kompleti, ki vključujejo majhne/zanemarljive izdelke“) z vrečko kave in vrečko sladkorja za pripravo enega lončka kave uvršča kot komplet.